« Pa vez fall ar skipailh, ne c'heller ket skarzhañ an 11 c'hoarier. Rak se ez  eo ar gourdoner a bak, siwazh » eme Claude Bez, prezidant Jirondined Bourdel p'en doa lakaet Aimé Jacquet er-maez e 1989. Amprouet ar reolenn adarre, e Brest ar wezh-mañ. D'ar 6 a viz Meurzh e oa bet skarzhet an hini a oa deuet a-benn da adsevel ur skipailh a-vicher e Penn-ar-Bed : Albert Rust. Abaoe miz Kerzu ne oa aet ar maout gant ar Vrestiz nemet dre 2 wezh : 7 gwezh e oant bet koll ha 4 c'hrogad a-rampo graet ganto. Gwashañ a zo start ober…Gourdoner Grenoble (bet trec'het gant hini Brest d'an 2 a viz  Kerzu just a-walc'h !) a zo bet tapet en e lec'h : Thierry Goudet. Ur bilañs etre a zo gant hemañ. Deuet e oa a-benn da lakaat skipailh ar Mañs da vont gant ar rummad 1añ e 2003 met 6 miz war-lerc'h e oa bet lakaet a-gostez abalamour ma oa paket fall e skipailh. E Grenoble en doa graet ur bloavezh dereat warlene (11vet) hag er bloaz-mañ eo sur e skipailh da chom en eil rummad met pell emañ diouzh ar plasoù kentañ a gave da lod e oa tu d'ar C'hrenobliz tizhout. Da welet enta hag-eñ e c'hello diglañvat  skipailh Brest. Ar pezh zo sur avat en deus karantez ouzh ar c'hlub. Eno en doa c'hoariet e-kreiz ar bloavezhioù 80 : un triad eus ar c'hentañ en doa savet gant Maurice Bouquet ha Paol ar Gwenn. Chañs vat dezhañ rak start e vo an traoù. Met goude ar cheñchamant gourdroner e vo ret da bennoù ar c'hlub ober o bilañs war o strategiezh dezho. Ma oa bet ezhomm cheñch penn-da-benn ar skipailh 3 bloaz zo evit kuitaat an National, n'eo ket ken sur e oa mat kas ur pezh-mell taol-skubell bep bloaz abaoe. Er bloaz-mañ bepred  ez eo un taol hebioù o deus graet. Chalusoc'h a zo c'hoazh evit an dazont. Kozh a-walc'h eo c'hoarierien bennañ ar Stad : 34 bloaz d'ar c'habiten Guegan, kement d'al libero Oliveira, 33 bloaz d'ar goleador Malm…Evit suraat dazont ar c'hlub ha gellet tañva d'ar rummad kentañ adarre, emañ pell Yann diouzh e gazeg atav.